Der kommer ikke til at være flere vidner, der skal afgive forklaring i retssagen mod en 37-årig nordjyde, der er tiltalt for at have voldtaget, dræbt og parteret 22-årige Mia Skadhauge Stevn. Tirsdag blev sagens femte retsmøde brugt på at afhøre de sidste vidner, og det var blandt andre vidner, som den 37-åriges forsvarer Mette Grith Stage havde protesteret mod. Vidnerne er såkaldte karaktervidner, som anklagemyndigheden har indkaldt for at give et billede af, hvem den 37-årige er. - Jeg har været først anklager og siden forsvarsadvokat i mange år, og det er ikke noget, jeg oplevet i det her omfang tidligere overhovedet, siger Mette Grith Stage om karaktervidnerne efter tirsdagens retsmøde. ”Karaktermord” Vidnerne, forsvarsadvokaten protesterede mod, var blandt andre tre af den tiltaltes ekskærester, der alle forklarede, hvordan den tiltalte først havde været sød og kærlig, men siden blev mere dominerende og manipulerende. Under deres forklaringer afbrød Mette Grith Stage flere gange og protesterede mod vidnernes forklaringer, da hun ikke mente, at det havde relevans for retssagen. - Det bliver mere og mere et karaktermord mod min klient, sagde forsvarer Mette Grith Stage i byretten. En enkelt gang var retsformanden enig i forsvarerens protest, men ellers fik anklager Mette Bendix lov at fortsætte med sine spørgsmål, da hun mente, at de var relevante for sagen. Ekskæresterne fortalte blandt andet om, hvordan den tiltalte altid ville vide, hvor de var. En af dem fortalte, at den tiltalte havde installeret en app på hendes telefon, hvor han kunne følge hendes position. Se interview med forsvarer Mette Grith Stage herunder: En anden ekskæreste fortalte, at den tiltalte havde fulgt efter ekskæresten i flere år, efter de var gået fra hinanden, og at den tiltalte havde klippet bremserørene over hendes families bil. Alle de tidligere partnere blev også spurgt ind til deres sexliv med den tiltalte, og de forklarede alle tre, at der havde været episoder, hvor de synes, at tiltalte havde været grænseoverskridende. Ikke medhold i protest Allerede inden sag gik i gang protesterede Mette Grith Stage over de såkaldte karaktervidner, men Vestre Landsret har ikke valgt at tage hendes protest til efterretning, så derfor kunne de føres ved byretten i Aalborg, hvor også retsformanden lod anklageren gøre sin spørgerække færdig. - Det er vidner, der ikke har kendt min klient i mange år, og som ikke kender til den konkrete episode, retssagen drejer sig om, så derfor mener jeg, at de er irrelevante, men jeg har også noteret mig, at retten mente noget andet, siger Mette Grith Stage. Retssagen fortsætter onsdag, hvor der skal dokumenteres en lang række beviser i sagen.

Opsummering:
Flere såkaldte karaktervidner skulle i dag afgive forklaring ved byretten i Aalborg i retssagen mod en 37-årig mand, der er tiltalt for drabet på Mia Skadhauge Stevn.